By Bashir Yahuza Malumfashi, Abuja | Publish Date: Jul 13 2018 2:00AM
Sarauniya Amina ta Zazzau (zanen hannu)
A ranar shekaranjiya Laraba ce Gidan Rediyon BBC, Sashin Ingilishi, bangaren al’amuran Afrika ya fito da wani shiri na musamman, inda ya fara zakulo fitattun matan Afirka da suka shahara, musamman a fannin yaki da gwagwarmayar rayuwa.
Kamar yadda gidan rediyon ya sanar a shafinsa na yanar gizo, ya ce zai fara watsa wa duniya shirin nasa ne daga shekaranjiya Larabar, inda ya zabo hamshakan mata guda takwas ’yan Afirka da suka kafa tarihi a duniya, musamman a fannin yake-yake da suka kawo sauyi ga al’ummarsu da sauransu.
Kamar yadda suka bayyana a shafin BBC na Intanet: “Jajirtattun mata ne da suka sauya duniya, kwamandojin yaki ne da suka jagoranci dubban dakaru wajen yaki da Turawan mulkin mallaka na Birtaniya. Akwai labarin shahararriyar matar nan ’yar kasar Masar, wacce ta fara kamfen din ’yancin mata da adawa da yi wa kananan yaran mata auren wuri. Akwai labarin shahararriyar mata, Sarauniya Amina ta Zazzau. Akwai kuma matan kasar Dahomey, jajirtattun sojoji mata da suka yi fice a Daular Dahomey, wacce a yanzu ake kira da Jamhuriyar Benin.”